Retningslinjer til statsforvalter

Forvaltning av tilskudd til utviklingsprosjekter i kommunale læringsnettverk

Innhold

[**Innledning 3**](#_Toc67783543)

[**1. Mål 3**](#_Toc67783546)

[**2. Innretting av midlene 3**](#_Toc67783547)

[**3. Målgruppe 4**](#_Toc67783548)

[**4. Krav til søknaden 4**](#_Toc67783549)

[**5. Vilkår for å motta tilskudd 4**](#_Toc67783550)

[**6. Vurderingskriterier og prioriteringer 5**](#_Toc67783551)

[**7. Kriterier for måloppnåelse 5**](#_Toc67783552)

[**8. Utbetaling av tilskudd 6**](#_Toc67783553)

[**9. Regnskap og rapportering 6**](#_Toc67783554)

[**10. Kontroll 7**](#_Toc67783555)

[**11. Klage 7**](#_Toc67783556)

[**12. Revisjon av retningslinjene 7**](#_Toc67783557)

Innledning  Statsforvalter forvalter stimuleringsmidlene til kommunale læringsnettverk. Midlene er bevilget over kapittel 854 post 61 i statsbudsjettet.

Belastningsfullmakten for 2021 er sendt statsforvalterne. Ordningen skal følge strategiperioden (2018-2024), men Bufdir tar forbehold om at bevilgninger fra Stortinget kan bortfalle.

1. Mål Tilskudd skal benyttes til å støtte utviklingsprosjekter som er forankret i kommunale læringsnettverk.
2. Innretting av midlene

Tilskuddsordningen er fordelt i to potter med midler til:

* **egeninitierte utviklingsprosjekt** hvor målet er å stimulere til tjeneste- og tiltaksutvikling i kommunene for å styrke oppfølgingen av utsatte barn og familier
* **utviklingsprosjekt på fosterhjemsområdet** som skal bidra til utvikling, etablering og gjennomføring av kommunale veilednings- og oppfølgingstilbud til fosterhjem, samt til rekruttering av fosterhjem, herunder rekruttering i slekt og nettverk

Midlene i begge ordninger kan benyttes til å dekke kostnader til stillinger i en prosjektperiode eller oppfølging fra eksterne kompetansemiljøer som kan bistå med opplæring, kvalitetssikring og evaluering.

Det vises i den anledning til brev fra Bufdir til alle statsforvalterne medio juni 2020 for premissene knyttet til finansiering i samarbeidet mellom nettverkene og de forskjellige kompetansemiljøene. Brevet er for ordens skyld vedlagt i dokumentet «Rammer og føringer for kommunale læringsnettverk»

Midlene kan brukes til å dekke overheadkostnader. Overheadkostnader er en beløpsmessig eller prosentvis økonomisk sats som belaster et prosjekt eller organisatorisk enhet for bruken av generelle organisatoriske tjenester eller infrastruktur, feks husleie, og generelle tjenester som regnskap og IT.

Direktoratet har satt grensen for å dekke overhead til max 5 prosent av stimuleringsmidlene tildelt det enkelte utviklingsprosjekt.

Statsforvalteren bør oppfordre til at midlene brukes i tråd med formålet for kommunale læringsnettverk.

1. Målgruppe

Kommuner som inngår i etablerte læringsnettverk eller som ønsker å danne læringsnettverk.

1. Krav til søknaden

Søknad om tilskudd skal fremmes etter kriterier angitt av statsforvalter og jamfør innholdet i «Rammer og føringer for kommunale læringsnettverk». Statsforvalteren fastsetter søknadsfristen.

Som tilskuddsforvalter er det opp til Statsforvalter å angi søknadskriterier, og se til at disse er i tråd med føringene fra Bufdir angitt i dette dokumentet og i «Rammer og føringer for kommunale læringsnettverk»

Eksempel på søknadsskjema til bruk for kommuner i nettverk, som søker om stimuleringsmidler, finnes på statsforvalter.no. Her ligger det også tilhørende prosjektplanmal.

Dersom det søkes om eller er tildelt støtte til prosjektet gjennom andre offentlige tilskuddsordninger, må dette oppgis i søknaden.

1. Vilkår for å motta tilskudd

Midlene skal benyttes til utviklingsprosjekter for tjeneste- og tiltaksutvikling i kommuner som deltar i kommunale læringsnettverk. Tiltakene i kompetansestrategien skal føre til bedre tjenester til utsatte barn og deres familier.

Tjenesteutvikling i denne sammenhengen kan også innebære kompetansehevende tiltak, men Bufdir vil understreke at det primære formålet med midlene er å stimulere til utvikling av tjenester og tiltak gjennom samarbeid på tvers av kommunegrensene og mellom barneverntjenesten og øvrige aktører på kommunenes oppvekstområde.

Videre legges følgende vilkår til grunn:

* Utviklingsprosjektet skal omfatte flere kommuner.
* For utviklingsprosjekter med egeninitierte tematikk er det et krav at nettverket samarbeider med kunnskapsmiljøer i arbeidet med utviklingsprosjektet. Dette kan være forskningsmiljøer med god kunnskap om barnevernet, kunnskaps- og kompetansesentre på barnevernsområdet eller høyskoler og universiteter.
* For søknad om stimuleringsmidler til utviklingsprosjekter knyttet til styrking av kommunalt fosterhjemsarbeid er det en fordel at nettverket har etablert eller har planer om å etablere samarbeid med kompetansemiljø (nevnt ovenfor), men dette er *ikke* et krav for tildeling av midler. Læringsnettverkene kan også be Bufetat om bistand.
* Nettverket har gjennomført en lokal risiko- og tilstandsvurdering.

Det vil være opp til statsforvalteren å prioritere og fordele midlene. Dette gjelder også for eventuell beløpsgrense for utbetaling til det enkelte utviklingsprosjekt.

Tilskuddsmidlene skal benyttes i henhold til godkjent budsjett og føringer gitt i regelverket for ordningen og i tilskuddsbrevet.

Prosjektet må gjennomføres og tilskuddet benyttes innen 31.12.2022.

Statsforvalter som tilskuddsforvalter skal se til og følge opp at stimuleringsmidlene brukes i henhold til formålet og innenfor den frist som er angitt. Ubenyttede midler skal betales tilbake til statskassen. Direktoratet kan bistå med veiledning til hvordan en slik tilbakebetaling kan gjennomføres.

1. Vurderingskriterier og prioriteringer

Statsforvalter skal ved vurdering og prioritering av søknadene legge særlig vekt på at:

* utviklingsprosjektet er forankret i nettverkets overordnede plan for kvalitets- og kompetansearbeid (ref. punkt 2 «Rammer for kommunale læringsnettverk»)
* det foreligger en klar og faglig god plan for gjennomføring av prosjektet.
* prosjektet bygger på lokal risiko- og tilstandsvurdering.
* finansieringsplan og budsjett er realistisk.
* prosjektet med høy grad av sikkerhet vil gjennomføres i henhold til forutsetningene for ordningen.
* søknadsbeløpet står i rimelig forhold til prosjektbeskrivelsen og kommunenes eventuelle egenfinansiering av prosjektet.

Statsforvalter skal se hen til det overordnede formålet med læringsnettverk, og kriteriene for tildeling ellers.

1. Kriterier for måloppnåelse

Måloppnåelse forutsetter at tilskuddsmidlene har bidratt til kompetanseheving i tjenestene, og til etablering av tjenester og tiltak i kommunene som er godt tilpasset behovene til utsatte barn og familier.

Tiltakets gjennomføring og bruken av tilskuddsmidlene skal ha skjedd i henhold til føringer gitt i regelverket og tilskuddsbrevet, jfr. punkt 9 «Regnskap og rapportering».

1. Utbetaling av tilskudd

Tilskuddet utbetales ca. 14 dager etter vedtaksdato.

Statsforvalter kan ikke overføre ufordelte midler fra 2021 til 2022.

Kommunene kan benytte stimuleringsmidler utbetalt i 2021 ut 2022. Dette innebærer at statsforvalter kan dele ut midler til utviklingsprosjekt inneværende år, som kommunene bruker året etter. Det er ikke anledning til å overføre midler delt ut i 2021 til 2023.

1. Regnskap og rapportering

Frist for rapportering på forbruk, prognose og aktivitet fra Statsforvalter til Bufdir fremgår av vedlegg til belastningsfullmakten. Rapporteringen skal sendes på fastsatt skjema.

Frist og krav til revisorkontroll og attestasjon skal spesifiseres i tilskuddsbrevet. Krav til attestasjon fra registrert eller statsautorisert revisor gjelder som tidligere for beløp over kr. 200 000. Det vurderes hvorvidt beløpsgrensen bør heves, men inntil videre er det beløpsgrense på kr. 200 000 som gjelder.

Stimuleringsmidlene er å anse som ettårige tilskudd og skal derfor rapporteres for hvert år. Det skal følge revisjonsuttalelse også, men for flere av prosjektene er det lagt opp til at det skal gå over flere år, og for disse kan det gjøres unntak fra kravet om revisjonsuttalelse hvert år. For tilskudd som gis over flere år kan revisjonsuttalelse kreves etter det siste året. Revisjonen skal da dekke alle år med tilskudd. Statsforvalter kan likevel sette krav om fremdriftsrapportering hvert år for disse tilskuddene. Det vil bli krevd revisjonsuttalelse dersom noen av prosjektene likevel ikke står ut den perioden det er innvilget midler for. Dette innebærer at kravet om revidert regnskap ikke bortfaller dersom noen velger å stoppe prosjektet tidligere.

Nettverkene skal rapportere til statsforvalter. Rapporteringen skal vise hvordan midlene er brukt for å etablere tjenester og tiltak i kommunene som styrker oppfølgingen av utsatte barn og familier. Rapporteringen skal også vise hvordan midlene er brukt for å heve kompetansen internt i tjenestene.

Rapporteringen skal videre beskrive tiltakets gjennomføring og eventuelle avvik målt mot søknaden, forutsetningene i regelverket og tilskuddsbrevet.

Rapporteringsskjemaet skal gi detaljerte føringer for hvilke opplysninger tilskuddsmottaker skal gi. Det er tidligere lagt ved eksempler på rapporteringsskjema, til inspirasjon og bruk i embetene.

Statsforvalter må sørge for at frist og krav til revisorkontroll og attestasjon er spesifisert i tilskuddsbrevet til kommunen.

1. Kontroll

Statsforvalter, Bufdir og Riksrevisjonen kan iverksette kontroll av at tilskuddsmidlene er benyttet i henhold til forutsetningen, jfr. bevilgningsreglementet § 10 og riksrevisjonsloven § 12.

Dersom det gis ufullstendige eller ikke korrekte opplysninger i forbindelse med søknad om tilskudd, og dette medfører at tilskudd utbetales uberettiget eller med for stort beløp, kan tilskuddet helt eller delvis kreves tilbake. Hvis tilskuddet ikke er utbetalt, kan tilskuddet helt eller delvis holdes tilbake.

Dersom tilskuddet ikke brukes etter forutsetningene i regelverket og tilskuddsbrevet, eller rapport og regnskap ikke leveres innen fristen, kan tilskuddet helt eller delvis kreves

tilbake. Det samme gjelder dersom tilskuddsmottaker ikke etterlever andre plikter som følger av regelverket for ordningen eller tilskuddsbrevet.

1. Klage

Vedtak om tilskudd under ordningen er ikke et enkeltvedtak etter forvaltningsloven § 2 første ledd bokstav b. Reglene om klagebehandling i forvaltningsloven kapittel VI kommer ikke til anvendelse. Det er derfor ikke adgang til å påklage vedtak om tildeling eller vedtak om avslag om tilskudd.

1. Revisjon av retningslinjene

Retningslinjene vil bli revidert på nytt i februar 2022.